AlexejDobrolubov/national_council_slovak_2010 huggingface dataset:
79. schôdza NR SR - 3.deň - A. dopoludnia
Dátum: 2022-12-12
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

42. Pán poslanec, spomínal ste, ako je táto vláda aj pán Matovič extrémne nepopulárny. No však, samozrejme, že keď máte krízy a prechádzame od zdravotnej cez ekonomickú, cez hospodársku krízu, tak, pochopiteľne, že prijímate opatrenia, kedy vláda nemôže byť populárna, pretože tie opatrenia sú veľmi tvrdé, a musíme sa cez to prejsť. Ale na druhej strane neviem, čo tu stále hovoríme o pánovi Matovičovi, však jeho vláda bola povalená, minulý rok bol vymenený, prišla Hegerova vláda, došlo k rekonštrukcii vlády, takže Matovič išiel dolu. Ja si osobne myslím, že keby Matovič išiel dole aj z postu ministerstva financií... alebo z ministra financií, tak ani to vám nebude stačiť, pretože stále budete hovoriť, ale ten Matovič je niekde v úzadí, ťahá nitkami, ovláda toho Hegera, aj keď nie je minister financií. Čiže to je len to, aby sme niečo mali, nejaký argument na to, aby sme mohli povaliť aj Hegerovu vládu. Ako ja, samozrejme, chápem, že dochádza k zadlžovaniu, však vy keď musíte adresovať pomoc ľuďom, tak logicky z veci vyplýva, že musíte zadlžovať, pretože inak by ste tú pomoc neadresovali. Však to je inak schizofrenicky pohľad. A úplne som so zdesením počúval, keď ste rozprával, že ale však bude stačiť aj provizórium, však máme schválených 1,5 mld. eur. No dobre, ale potom čo sa budú pýtať lekári, keď im nedôjde k navýšeniu platov, čo sa budú pýtať zamestnanci verejnej správy, čo sa budú pýtať zamestnanci v domovoch sociálnych služieb, čo sa budú pýtať zamestnanci škôl? To aj im bude v pohode prečkávať v tomto provizóriu? Ja si osobne myslím, že nie. A úplne prekvapene som počúval, keď ste rozprávali, že v koalícii ste museli ustupovať. No však koalícia je o tom, že ide o manželstvo z rozumu, nie z lásky. Na to musíte ustupovať a jedna strana aj druhá strana, aby ste sa našli niekde v konsenze. A čo sa týka Borisa Kollára, že Kollár ťahá nitkami niekde v koalícii. Však je predseda Národnej rady, však, samozrejme, že v rámci koalície musíte vychádzať... (Prerušenie vystúpenia časomerom.)
79. schôdza NR SR - 2.deň - A. dopoludnia
Dátum: 2022-12-09
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

160. Ďakujem za slovo. Pán minister, ďakujem ti tvoje vystúpenie a o to viac ti ďakujem, že bolo také od srdca, bolo také emočné, na nič hrané. A tu sa možno potvrdzuje aj to, čo o nás vedia, o Slovákoch, aj v zahraničí, že máme to veľké svoje slovanské srdce, ktorým chceme pomáhať. A áno, sme možno taký chudobnejší národ, ale aj z toho mála sa vieme podeliť a vieme Ukrajincom pomôcť. A ja som aj veľmi rád, že my sme tuším, pán minister, oprav ma, ak sa mýlim, na ôsmom mieste v rámci HDP na svete, v rámci poskytovania humanitárnej pomoci Ukrajine. Ja môžem z vlastnej skúsenosti povedať ako člen Skupiny priateľstva s Ukrajinou, že nie je týždňa, aby sme nekomunikovali buď ja, alebo Peťo Pčolinský, alebo ostatní členovia s ostatnými členmi Skupiny priateľstva vo Verchovnej rade so Slovenskou republikou. Zhodou okolností chcem pozdraviť môjho veľmi dobrého priateľa z Užhorodu pána predsedu skupiny Anatolija Koščuka, ktorý je možno tiež teraz na ceste do Kyjeva s naloženým autom s humanitárnou pomocou, aby pomohol týmto rodinám, ktoré sú najviac postihnuté vojnovým konfliktom. Ale možno ešte taká čerstvá informácia. Bol som pred týždňom vo Varšave na parlamentnom zhromaždení Organizácie pre bezpečnosť a spoluprácu v Európe a mňa sa veľmi dotklo a ako dosť som tak veľmi emočne zobral, keď som počul informáciu, keď doslova prosili Ukrajinci, dajte nám elektrocentrály, pretože tými raketovými útokmi sú zasiahnuté nemocnice, vypínajú sa nám inkubátory a tie deti, ktoré majú niekoľko dní, zomierajú v inkubátoroch, lebo nemajú elektrickú energiu. Ja sa chcem osobne poďakovať, že Slovenská republika takto pomáha Ukrajine, pretože toto je naše, pomáhať a ísť cestou humanizmu. Ďakujem.
75. schôdza NR SR - 3.deň - A. dopoludnia
Dátum: 2022-10-21
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

151. Ďakujem pekne za slovo. Pán Osuský, ja som tak tušil, že vy vystúpite v tejto téme a že to takto pekne poviete. Ja by som chcel zostručniť jednu dôležitú myšlienku, ktorou SMER a im podobní kŕmia Slovensko už viac ako pol roka od začiatku vojny. Hovoria o tom, že dodávanie zbraní keď prestane na Ukrajinu, keď prestane pomoc Ukrajine z demokratického sveta, tak sa vojna skončí. To, aby sa vojna skončila, na to, aby sa vojna skončila, sú dve cesty. Buď sa Ukrajina vzdá a ako taká ako krajina zanikne, alebo agresor z Ruska, agresor Putin a terorista, ako ste ho nazvali, stiahne svoju armádu. On, ktorý najviac zbraní dodal na Ukrajinu na zabíjanie iných, na zabíjanie ľudí, stiahne tieto zbrane a nechá Ukrajinu žiť. Iba toto, toto sú iba dve cesty, ktoré vedú k ukončeniu vojny. My chceme tú druhú. SMER chce tú prvú, aby Ukrajina zanikla.
75. schôdza NR SR - 2.deň - A. dopoludnia
Dátum: 2022-10-20
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

81. Ďakujem pekne za slovo. Ja som sa k tomuto návrhu zákona vyjadroval už, keď bol v prvom čítaní, tak teraz len krátko. Kolegyňa poslankyňa Zuzana Šebová, ďakujem za rozpravu, úplne všetko, tak ako si to povedala, by som podpísal. A chcem zdôrazniť jednu za mňa najdôležitejšiu vec, ktorú vlastne týmto sa snažíme eliminovať, riešiť a verím, že prídu aj ďalšie návrhy zákonov, ktoré, ktoré toto, tomuto budú pomáhať, a je to závislosť u mladistvých. Tie nikotínové vrecká neobsahujú tabak, nesmrdia, sú voňavé. Ja som to síce mal len v ruke neužíval som to, ale viem o tom, že tomu veľmi-veľmi ľahko prepadávajú, prepadáva čoraz viac mladých ľudí. A treba to regulovať aj takýmito spôsobmi, pretože tie závislosti sú veľmi silné a návrat späť je často nemožný potom, potom to nabúrava aj náš, problémy sú aj v našom zdravotníckom systéme. Keď chceme týmto ľuďom pomôcť vrátiť sa a potom neskoršie z tých závislostí späť, tak stojí to obrovské finančné prostriedky. Teda závislosť, ktorú získavajú mladiství, to je najväčší problém týchto vrecúšok a podobných výrobkov.
75. schôdza NR SR - 2.deň - A. dopoludnia
Dátum: 2022-10-20
Poslanec: Šefčík, Marek (OĽANO)
Druh vystúpenia: Vystúpenie v rozprave

73. Vážený pán predsedajúci, vážené panie poslankyne, vážení páni poslanci, ospravedlňujem sa, že som nebol v sále. Ako spoločný spravodajca výboru predkladám spoločnú správu k návrhu skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov a ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov. Je to tlač 1177. Vládny návrh zákona prerokovali ústavnoprávny výbor, výbor pre hospodárske záležitosti a výbor pre zdravotníctvo. Výbory súhlasili s návrhom zákona a odporučili výbor, teda výbory súhlasili s návrhom zákona a odporučili Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov odporúča Národnej rade Slovenskej republiky vládny návrh zákona schváliť s pozmeňujúcimi a doplňujúcimi návrhmi. Spoločná správa obsahuje 13 pozmeňujúcich návrhov. Súčasne výbor navrhol, aby sa o bodoch 1 až 13 spoločnej správy hlasovalo spoločne s návrhom gestorského výboru schváliť. Spoločná správa výborov bola schválená uznesením č. 174 z 18. októbra 2022, kde ma výbor poveril za spoločného spravodajcu k predloženému návrhu zákona a poslankyňu Zuzanu Šebovú za náhradníčku k predmetnému návrhu zákona v prípade mojej neúčasti. Pán predsedajúci, ďakujem, skončil som. Môžete otvoriť rozpravu.
74. schôdza NR SR - 1.deň - B. popoludní
Dátum: 2022-10-06
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

78. Ďakujem za slovo. Pán Blanár v svojej rozprave dvakrát na mňa zaútočil alebo pichol do mňa, tak budem na to reagovať, pán Blanár. Prvýkrát, že mi niekto niečo z centrály posiela, ja si svoje faktické poznámky stále počas rozpravy napíšem, nikto mi nič neposiela, nie som na to odkázaný. A druhýkrát, keď ste spomenuli video z mestského zastupiteľstva z Holíča, len tak šplechnete do éteru, tak ja to vysvetlím, keď dovolíte. Áno, to video putuje po internete a žije si svojím životom, ale vaši ľudia, či už sú to smeráci, SNS a podobne, sú všade aj v komunálnej politike. A teraz vám poviem, čo sa tam deje, že či by vy ste reagovali ináč ako ja. Mesto dostáva pokuty za prešľapy mesta, tých káuz je tam mnoho. Zástupkyňa školy a zároveň mestská poslankyňa rozoberá a moralizuje o mojej dcére verejne na mestskom zastupiteľstve! Zdá sa vám to normálne?! Náčelník mestskej polície a človek poplatný jednému z toho systému vašich ľudí, ktorých tam je primátorom, napíše mne ako občanovi mesta bez predchádzajúcej konverzácie, pôjdem po prešľapoch vašej rodiny, nič vám nedarujem, považujem vás za hajzla, rozväzujem s vami kontakty. To čo si dovoľuje náčelník mestskej polície k občanovi mesta?! A vás by toto nenaštvalo?! Ak vedenie mesta odmietne dokončiť voľbu hlavného kontrolóra, lebo cíti, že by tam nemusela ostať tá, ktorá im vyhovovala, vás by toto nenaštvalo?! A že to poplatní novinári vystrihnú a dajú na internet, v poriadku, pozrite si obsah toho môjho vystúpenia, a nie to, že som zvýšil hlas, lebo aj vás by toto naštvalo, keby sa vyhrážali vašej rodine. (Prerušenie vystúpenia časomerom.)
74. schôdza NR SR - 1.deň - B. popoludní
Dátum: 2022-10-06
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

40. Ďakujem za slovo. Skúsim vašou rétorikou, pán Fico. Ukážte mi krajinu, kde človek, ktorý systém našich ľudí doviedol do korupčnej dokonalosti, aj po tých rokoch moralizuje v parlamente! Teraz, teraz kričíte, že tu nie je právny štát, a chcete hovoriť o systéme?! Prečo až teraz?! Hovoríte o vyvodzovaní politickej zodpovednosti. Vydláždili ste cestu bödörovskej mafii k špičkám v štáte. Vás Kočner volal šéfom a napísal proroctvo, ak SMER nevyhrá voľby, všetci skončíme v base. Ja vám prečítam z Threemy - Kočner, Bödör, obidvoch som spomínal: „Matoviča máte na lopate, treba ho doraziť. Ako je možné, že toho Matoviča súd v Bratislave I oslobodil? Staral sa o to niekto? Asi nie. Ako vždy. Keby som to vedel, bol by som sa postaral, samozrejme, za svoje, ako vždy, tak ako aj Gorilu som kúpil po ceste, ako išla k Matovičovi. Som preplatil za svoje. Prečo nezabili Matoviča? Fakt na toho Matoviča nič nie je? To sa mi nechce veriť. Neodstránenie Matoviča z politickej scény bola obrovská chyba.“ Práve som pozeral ich tlačovku, kde napádal tvojho otca. Katastrofa. Toto bol právny štát? Bödör? Kočner, ktorý vás volal šéf? Toto bol právny štát?
72. schôdza NR SR - 5.deň - A. dopoludnia
Dátum: 2022-09-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

152. Ďakujem pekne. Marián, je to také úsmevné, keď vy ste prišli s takýmto zákonom a ty hovoríš v svojej rozprave, že odniekiaľ predsa tie peniaze musíme zobrať. No, lenže treba si spomenúť, že zdanenie negatívnych externalít, čím je aj alkohol aj hazard, navrhoval aj Igor Matovič ako minister financií v tom svojom balíčku a vy ste to zahrabali pod čiernu zem. Ja si pamätám jak ste tu vystupovali proti nemu, dokonca tu bol jeden z vašich hlavných argumentov, že Matoviča nám tu vo vláde netreba, kvôli tomu, že „ide rozvraciať, rozvracať" verejné financie a nerobí to dobre ako minister financií. Dokonca som sa teraz dočítal pred chvíľkou, že už máte aj podpisy na jeho odvolanie pozbierané. No tak veľmi úspešná cesta. A teraz ste úplne zmenili rétoriku a obhajuješ tu to, čo si predtým zatracoval. Ďakujem.
72. schôdza NR SR - 5.deň - A. dopoludnia
Dátum: 2022-09-23
Poslanec: Šefčík, Marek (OĽANO)
Druh vystúpenia: Vystúpenie v rozprave

132. Ďakujem pekne kolegom za ich faktické pripomienky, a keď tu spomínali aj nejaké konkrétne prípady, tak ja poviem, že veľké nebezpečenstvo tkvie v tom, že postupne vymierajú tí ľudia, ktorí na vlastnej koži zažili tie muky počas totality. Ja som učil 14 rokov v Šaštíne-Strážach na gymnáziu a tam som mal tú česť poznať napríklad, budem aj menovať, Don Ernesta Macáka, ktorý bol väznený, bol mučený, a mohol som byť s nim na jednej izbe a počúvať tie príbehy, jeho príbehy ako mi ich on hovoril a mal som zimomriavky pri tom. Lenže ani on už tu nie je. Poznal som Don Srholca, toho poznajú asi všetci na Slovensku, ani on už tu nie je. A postupne odchádzajú a vašou úlohou je, vášho úradu, Ústavu pamäti národa je, aby sa nezabudlo, ani, ani, aby ani naše deti a vnuci nikdy nezabudli na to, čo sa tu dialo, aby sa to nikdy nevrátilo. Ďakujem pekne.
72. schôdza NR SR - 5.deň - A. dopoludnia
Dátum: 2022-09-23
Poslanec: Šefčík, Marek (OĽANO)
Druh vystúpenia: Vystúpenie v rozprave

125. Ďakujem pekne za slovo. Ja som toto prihlásenie do rozpravy spravil iba preto, aby odznelo poďakovanie šéfovi Ústavu pamäti národa, pretože on nevystúpil v rozprave len v úvodnej reči a sme nemohli reagovať faktickými poznámkami. Takže dnes sme tu mali správy Slovenského pozemkového fondu, tam sa hovorilo o korupcii. Mali sme tu správu, správu ústavu, úradu, pardon, na ochranu oznamovateľov protispoločenskej korupčnej činnosti, no a teraz tu máme správu Ústavu pamäti národa. No a poviem také slovné spojenie, že stále sme sa nevysporiadali so svojou minulosťou. Toto tu počúvame 30 rokov, viac jak 30 rokov. Ale ja verím, že tento Ústav pamäti národa aj pod novým vedením práve na tomto pracuje a toto krôčik po krôčiku, lebo je to dlhá a ťažká cesta, posúva vpred. Takže ja by som bol rád, keby sme raz mohli povedať, že konečne sme sa s tou temnou minulosťou komunizmu alebo socializmu, alebo keď chcete totality vysporiadali. Ďakujem vám, pán riaditeľ, za vašu prácu, nech sa vám darí aj celému Ústavu pamäti národa v tomto napĺňaní tohto poslania. Ďakujem ešte raz.
72. schôdza NR SR - 5.deň - A. dopoludnia
Dátum: 2022-09-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

107. Ďakujem pekne za slovo. Pani predsedníčka, ja to poviem tak možno menej tradične. Ja by som bol rád, keby ste tu neboli. Ja by som bol rád, keby tu váš úrad nebol. A vieme, ako to myslím. Ja by som bol veľmi rád, keby naša spoločnosť sa nachádzala v stave, že také úrady nie sú potrebné. Ale, žiaľ, vieme v akom stave sa naša spoločnosť nachádza, že je dobré, že tento úrad, ktorý je nový, fungujete asi rok, je dobre, že takýto úrad vznikol. A dnes je piatok, ja viem, niektorí poslanci museli odísť, ale od rána sme tu mali dve také podobné správy v istom zmysle. Jedna, bol tu úrad, bol tu generálny riaditeľ Slovenského pozemkového fondu, a to je úrad, ktorý tu funguje dlho a tam priamo sa diala obrovská korupcia. A my sme Janka Marosza pochválili za to, ako funguje tento úrad teraz, ako bojujú proti korupcii. A vy by ste si s ním asi mali ruky podať, pretože ste na rovnakej lodi a fungujete podobne. Bojujete takisto proti korupcii a takisto ako môj predrečník Milan Potocký povedal, ja som to tiež chcel zdôrazniť, že je super, že vzniká taká kampaň, že tí ľudia vás spoznajú, že budú môcť vedieť alebo budú vedieť tie cestičky, ako sa k vám dostať a riešiť problémy, ktoré túto spoločnosť trápia. Dobre. Janko Mičovský povedal, že on sa chce dožiť toho, aby tento úrad zanikol. Tak skončím tak aj ja, kiežby sme boli v takom stave, že by ten úrad sme nepotrebovali.
72. schôdza NR SR - 5.deň - A. dopoludnia
Dátum: 2022-09-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

42. Ďakujem pekne. No, Tomáš, ty si hovoril v prvej časti o tom, že ťa Janko Marosz ako generálny riaditeľ prekvapil niektorými vecami, napríklad transparentnosťou, tým, ako s tebou rokoval, ako bol otvorený. No chcem povedať, že nás toto neprekvapuje a som rád, že takto funguje, lebo my sme ho poznali a vedeli sme, kto je Janko Marosz a koho vlastne, kto bude generálnym riaditeľom teda. No a v druhej časti si hovoril o, o tých pozemkoch a problémoch s tými pozemkami. Ja sa priznám, že ja som o tom ani nevedel, že také sa niečo deje, ale vôbec ma to neprekvapuje. Tak ako teba prekvapil Janko Marosz, tak toto mňa vôbec neprekvapuje, pretože vieme, ako sa tu brali dotácie na asfaltové plochy ako na poľnohospodárske pozemky, takže ešte raz, neprekvapuje ma to a vinári-nevinári, neviem, čo tam, čo tam bude, ako to budú riešiť. Ale súhlasím s tebou, že, že toto je devastácia tých pozemkov, tej pôdy a verím, že sa Janko Marosz k tomu vyjadrí alebo spravodajca, že ako s týmto budú nakladať. Ďakujem.
72. schôdza NR SR - 5.deň - A. dopoludnia
Dátum: 2022-09-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

38. Ďakujem pekne za slovo. No tak v tejto sále pán predsedajúci prišiel teraz, ale vašu správu, pán generálny riaditeľ, o vašu správu nemajú záujem ani v SMER-e, ani v HLAS-e, asi vieme prečo. Už to tu padlo viackrát. No a neviem, či sa pán generálny riaditeľ Slovenského pozemkového fondu necíti tak zvláštne, že v tejto sále rad radom v tých faktických mu každý ďakoval, ale tak chcem mu povedať, že nemusí sa cítiť zvláštne, že je to vlastne jeho zásluha, čo sa stalo so Slovenským pozemkovým fondom, ako sa mení pred očami. Takže v tejto reakcii iba poďakujem všetkým za ich faktické a ešte raz generálnemu riaditeľovi Slovenského pozemkového fondu ďakujeme.
72. schôdza NR SR - 3.deň - B. popoludní
Dátum: 2022-09-21
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

36. Ďakujem kolegom športovcom za ich faktické poznámky a aj za to, že povedali skúsenosti zo západného sveta. Karol hovoril o Nemecku a o Švédsku, o športovcoch, ktorí mali k tomu blízko a takto sa, sami chceli zvýšiť výkon svoj. No ale jednu vec som ešte predsa len zabudol a doplním. Je tu neustála polemika, že štát zarába na tabakovom priemysle. Štát na tých daniach, samozrejme to nie sú malé peniaze, na týchto veciach zarába. Lenže na jednu misku váh si treba dať to, čo štát zarobí a potom tie liečby všelijakých závislostí a tieto veci, kde štát na zdravotníctve, keď už sa bavíme o tom, veľmi, veľmi prerába. Takže ja si myslím, že táto miska váh je omnoho ťažšia ako táto. Ďakujem.
72. schôdza NR SR - 3.deň - B. popoludní
Dátum: 2022-09-21
Poslanec: Šefčík, Marek (OĽANO)
Druh vystúpenia: Vystúpenie v rozprave

30. Ďakujem pekne za slovo. Tak, vážený pán predsedajúci, vážení prítomní, poslankyne, poslanci, ja som si zobral slovo a k tejto téme som chcel vystúpiť nie, nie možno veľmi dlho, ale niektoré veci by som chcel zdôrazniť. My sme sa o tomto probléme rozprávali na niekoľkých kluboch v OĽANO a hneď na úvod chcem povedať, že som vďačný Petrovi Kremskému a všetkým, ktorí sú pripísaní pri tom zákone ako predkladatelia, že sa tejto témy chopili a priniesli to sem do Národnej rady. Totižto ja som takmer osemnásť rokov odučil na gymnáziách a pracoval som s mládežou, tak isto jak Peter spomínal svojho syna, myslím, štrnásťročného, tak ja mám dvojčatá, ktoré majú devätnásť rokov, chlapci takisto, a tiež máme všelijaké skúsenosti a tiež máme report, čo sa v školách deje, ale ešte raz spomeniem, ja som bol učiteľom osemnásť rokov a, a viem, čo sa v tých školách deje. Keď som študoval ja na vysokej škole, tak sme mali taký predmet ako pedagógovia, volalo sa to ´biológia dieťaťa a školská hygiena´ a tam nás pripravovali, ja si pamätám tie prednášky, na to, čo si máme na tých deťoch všímať, ako odhaľovať niektoré veci, ktoré, ktoré sa prejavujú na tých deťoch, a mám teraz na mysli užívanie nielen alkoholu, ale to odhalí asi každý, ale aj iných drog, povedzme marihuany a ďalších, ďalších vecí, predávkovania liekmi atď. atď. Sú tam niektoré znaky, ktoré si máme všímať a odhaľovať a pomáhať tak rodičom, pretože rodičia často nevedia, čo si do tela dávajú ich deti a učitelia môžu byť v tom nápomocní. Ten tabakový priemysel alebo keď tu predkladateľ zákona hovoril, že, že teraz, teraz len čiastočne hovoríme o tabaku a viac hovoríme o nikotíne v tomto prípade, tak ten priemysel je vynaliezavý a vychádzajú ďalšie a ďalšie veci a podobne ako, ako nejakí díleri drog potrebujú si získať práve tých mladých a presne tak ako to tu bolo niekoľkokrát zdôraznené, ja to zdôrazním znova, vzniká obrovská závislosť, z ktorej niekedy niet cesty späť a keď je človek, ktorý podľahne tejto závislosti, slabšia povaha, tak skutočne má, má problém to ustáť, má problém aj keď niekedy sa chce vrátiť späť na tú správnu cestu, vrátiť. Mali by sme o tom hovoriť nielen ako zákonodarcovia, ale učitelia, rodičia, mali by sme sa spojiť. Ja viem, že v školách sú prednášky na rôzne témy, čo sa týka drog, tvrdých drog, ale aj mäkkých, aby sa to k tým našim deťom a našim žiakom dostalo, že toto je skutočne škodlivá vec a ešte raz zopakujem, sú veci, ktoré škodia zdraviu, ale sú veci, ktoré spôsobujú, možno škodia zdraviu menej, ale spôsobujú obrovskú, obrovskú závislosť. Toto je jedna z nich. Tomu sa treba vyvarovať. Čiže ešte raz a posledný krát, apel z tohto miesta na rodičov, učiteľov a aj nás zákonodarcov, spojme sa a hovorme tým deťom, čo je zlé. Ďakujem za túto legislatívnu iniciatívu a verím, že, že spojíme takto sily a pomôžeme tomu, aby naše deti neprepadávali závislostiam. Ďakujem za pozornosť.
72. schôdza NR SR - 3.deň - B. popoludní
Dátum: 2022-09-21
Poslanec: Šefčík, Marek (OĽANO)
Druh vystúpenia: Vystúpenie v rozprave

20. Pán predsedajúci, ďakujem za slovo. Vážené panie poslankyne, páni poslanci, vážení prítomní, v súlade s § 73 ods. 1 zákona o rokovacom poriadku som bol určený Výborom Národnej rady pre zdravotníctvo za spravodajcu k návrhu uvedeného zákona, je to tlač 1177. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo zavedenia, pardon, zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre hospodárske záležitosti a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, skončil som. Nech sa páči, otvorte všeobecnú rozpravu.
72. schôdza NR SR - 3.deň - A. dopoludnia
Dátum: 2022-09-21
Poslanec: Šefčík, Marek (OĽANO)
Druh vystúpenia: Vystúpenie v rozprave

34. Ďakujem za slovo. Vážené panie poslankyne, páni poslanci, vážení prítomní, v súlade s § 73 ods. 1 zákona o rokovacom poriadku som bol určený Výborom Národnej rady pre zdravotníctvo za spravodajcu k návrhu uvedeného zákona. Je to tlač 1179. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení pre mňa ako spravodajcu vyplývajú z § 73 zákona o rokovacom poriadku a odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Prosím, pán predsedajúci, otvorte všeobecnú rozpravu.